ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА

Односи Републике Србије и Републике Турске утемељени су, поред осталог, на значајним турским инвестицијама у Републици Србији, са могућношћу даљег унапређење економских и политичких односа са Републиком Турском.

С тим у вези, одлука да се закључи Споразум између Владе Републике Србије и Владе Републике Турске о узајамном подстицању и заштити улагања, заснована је управо на значају унапређења економских односа са Републиком Турском за целокупан привредни развој земље.

Наиме, у области подстицања и заштите улагања, између две земље, тренутно је на снази Споразум између Савезне Владе Савезне Републике Југославије и Владе Републике Турске о узајамном подстицању и заштити улагања. Тај споразум потписан је 2. марта 2001. године, а ступио је на снагу 10. новембра 2003. године.

Међутим, у септембру 2014. године, Влада Републике Србије је усвојила нови текст типског Нацрта споразума о узајамном подстицању и заштити улагања, као основ за преговоре са свим државама. Текст је припремљен и усклађен са стандардима и трендовима који се разматрају у оквиру UNCTAD-а и OECD-а, као и ЕУ, и представља добар основ за успостављање баланса између заштите права државе и права страних улагача. Тај модел, дакле типски текст, послужио је као основа приликом вођења преговора са турском страном током 2017. и 2018. године, што је резултирало тада постигнутим и усаглашеним текстом који је потписан 30. јануара 2018. године у Анкари и којег је Народна скупштина Републике Србије потврдила 16. септембра 2018. године, и о томе, нотом од 4. октобра 2018. године, обавестила Амбасаду Турске у Београду (у даљем тексту: Споразум). Турска страна је током 2019. године два пута предлагала да се Споразум измени, с обзиром да је у тој земљи дошло до политичких промена услед чега орган предвиђен чланом 15. Споразума више нема надлежности које су предвиђене Споразумом. Међутим, Министарство трговине, туризма и телекомуникација Републике Србије, које је у то време било надлежно за ову врсту споразума, није прихватило турски предлог за измену Споразума, с обзиром да је Споразум у Републици Србији већ био ратификован, уз образложење да се споразум који није ступио на снагу (пошто га турска страна није ратификовала) не може мењати. Из тих разлога било је потребно да се иде у нове преговоре.

Дана 12. јануара 2022. године Министарству привреде је упућена Нота амбасаде Републике Турске у којој је достављен Предлог споразума о узајамном подстицању и заштити улагања (у даљем тексту: Предлог споразума) ради разматрања и даљег усаглашавања.

Пројектна група за припрему међудржавних билатералних инвестиционих споразума Министарства привреде је на седници одржаној 15. јануара 2022. године, размотрила је Предлог споразума и, на основу предлога Државног правобранилаштва, изменила члан 14. Предлога споразума, који се односи на питање решавања спорова између Страна и у техничком смислу члан 15. Предлога споразума, који се односи на доставу докумената надлежним органима, након чега је прослеђен турској страни ради разматрања.

Министарство спољних послова проследило је Министарству привреде Ноту Амбасаде Републике Турске од 12. августа 2022. године, којом се предлаже наставак преговора, путем видео конференције, са делегацијом Републике Србије, ради закључивања Споразума о узајамном подстицању и заштити улагања, а имајући у виду чињеницу да је за 7. септембар 2022. године, планирана званична посета председника Републике Турске нашој земљи, за коју прилику је, поред осталих споразума, планирано и потписивање Споразума о узајамном подстицању и заштити улагања.

С тим у вези, дана 25. и 26. августа 2022. године, одржани су званични преговори делегација Републике Турске и Републике Србије, путем видео конференције, током којих је, у суштинском смислу, нарочито разматран члан 14. Предлога споразума, у складу са сугестијама које је изнео представник Државног правобранилаштва. Као резулатат преговора усаглашен је текст члана 14. Предлога споразума, и извршене су додатне техничке корекције појединих чланова.

С обзиром на изнето, дана 7. септембра 2022. године, у Београду, закључен је Споразум између Владе Републике Србије и Владе Републике Турске о узајамном подстицању и заштити улагања.

С тим у вези, овим законом потврђује се Споразум између Владе Републике Србије и Владе Републике Турске о узајамном подстицању и заштити улагања, закључен у Београду 7. септембра 2022. године, у оригиналу на српском, турском и енглеском језику.

III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ОВОГ ЗАКОНА

За спровођење овог закона нису потребна средства из буџета Републике Србије.